इ’नें डोगरा-प्हाड़ी नायाब तस्वीरें कोला नावाकफ ऐह‌‌्‌‌‌लकारें डोगरा आर्ट-गैलरी-दे क्यूरेटर मास्टर संसार चंद होरें गी सरकारी तौर पर लिखित आदेश दित्ता जे डोगरा आर्ट गैलरी च प्रदर्शित किश चित्रें गी बी हर ब’रे लग्गने आह्‌ली नुमायशगाह च प्रदर्शन कीता जा। मास्टर जी बड़े संवेदनशील व्यक्ति हे। ओह् परेशान होई गे ते सरकारी आर्डर लेइयै शास्त्री जी कोल जाई पुज्जे ते पुच्छन लगे जे हून केह् करना ऐ ? उ’नें आखेआ, “मास्टर जी, तस्वीरां लेइयै तुसें आपूं श्रीनगर जानै पौना ऐ। सोचने आह्‌ली गल्ल एह् ऐ जे केह्‌‌‌‌‌डियां तस्वीरां लेतियां जान? ते किन्नियां तस्वीरां लेतियां जान? कोई बरीक, उस्तादी कलम दियां शाह्‌‌‌‌कार तस्वीरां, इस नमायश आस्तै लेने दी लोड़ नेईं। किश राग माला दियां तस्वीरां ते किश साधारण तस्वीरां मलाइयै 40-50 चित्र लेई जाओ। डोगरा साह्‌‌‌ब बी उत्थै गै न।”